
2014 m. gruodžio 2 d. pranešimas VIR

ERK pranešimas: Sąjungos reikalų parlamentinių komitetų konferencijoje (COSAC) A. Lydeka ragino laikytis vieningos pozicijos Rusijos agresijos Ukrainoje atžvilgiu

2014 m. gruodžio 2 d. Seimo Europos reikalų komiteto delegacija, vadovaujama Seimo Pirmininko pavaduotojo, Europos reikalų komiteto pirmininko Gedimino Kirkilo, tęsė darbą 52-ojoje COSAC (LII COSAC) konferencijoje.
Seimo Europos reikalų komiteto narė profesorė Marija Aušrinė Pavilionienė dalyvavo 52-ojo COSAC plenarinio posėdžio metu surengtame trečiajame COSAC moterų forumo susitikime, kur diskutuota apie šeimos pareigų ir darbo derinimo problemas. COSAC moterų forumas buvo įkurtas jubiliejinio 50-ojo COSAC plenarinio posėdžio metu, Lietuvai pirmininkaujant ES Tarybai.
[bookmark: _GoBack]Plenariniame posėdyje, aptariant Europos integracijos perspektyvas, Seimo Europos reikalų komiteto pirmininko pavaduotojas Arminas Lydeka pažymėjo, kad Europos Sąjunga visada pasisako už diplomatinį net pačių sudėtingiausių klausimų sprendimą. ,,Tačiau Rusijos agresija Ukrainoje Europos Sąjungą privertė reaguoti įvedant atitinkamas sankcijas. Norint pasiekti taikaus šio konflikto sprendimo, sankcijas privalo palaikyti visa tarptautinė bendruomenė. Todėl nemaloniai stebina, kad kai kurios šalys kandidatės, tokios kaip Serbija, siekiančios narystės Bendrijoje ir įsipareigojusios didinti savo užsienio politikos derinimą su bendromis Sąjungos pozicijomis, nepalaiko bendros mūsų visų pozicijos“, – kalbėjo A. Lydeka. Jis taip pat atkreipė dėmesį į Europos Sąjungoje vis mažiau slepiamą trečiųjų šalių interesų propagavimą. „Naujai kuriami televizijos kanalai, pasakojantys apie supuvusius vakarus, ar jau viešai Rusijos bankų finansuojamos populistinės bei ekstremistinės partijos, kurių neslepiamas tikslas – Europos Sąjungos žlugimas. Privalome reaguoti į šias tendencijas“, – sakė Seimo Europos reikalų komiteto pirmininko pavaduotojas.
52-ojoje COSAC (LII COSAC) posėdžio pabaigoje priimtos COSAC išvados ir Pasiūlymas, kuris buvo papildytas Lietuvos delegacijos siūlymu, numatančiu būtinybę peržiūrėti ir atnaujinti Rytų Partnerystės tikslus, nustatytus Prahos Rytų Partnerystės susitikimo jungtinėje deklaracijoje ir siekti nustatyti aiškius kriterijus ES sankcijų Rusijos Federacijai taikymui bei atšaukimui.

